钦定古今图书集成/历象汇编/岁功典/干支部 > 《礼记》 > 月令
## 钦定古今图书集成/历象汇编/岁功典/干支部 > 《礼记》 > 月令

孟春之月，　其日甲乙。

〈郑注〉“乙”之言轧也，日之行春，东从青道发生万物，月为之佐，时万物皆解孚，甲自抽轧而出，因以为日名焉。乙不为月名者，君统臣功也。

孟夏之月，　其日丙丁。

〈郑注〉“丙”之言炳也，日之行夏南从赤道长育万物，月为之佐，时万物皆炳然著见而彊大，又因以为日名焉。

中央土，　其日戊己；

〈郑注〉《戊》之言茂也，“己”之言起也，日之行四时之间，从黄道月为之佐，至此万物皆枝叶茂盛，其含秀者抑屈而起，故因以为日名焉。

孟秋之月，　其日庚辛。

〈郑注〉“庚”之言更也，辛之言新也，日之行秋，西从白道，成熟万物，月为之佐，万物皆肃然改更，秀实新成，又因以为日名焉。

孟冬之月，　其日壬癸。

〈郑注〉“壬”之言任也，“癸”之言揆也，日之行冬北，从黑道闭藏万物，月为之佐时，万物怀任于下，揆然萌芽，又因以为日名焉。